Jurij Winar

Jurij Winar (* 20. nowembra 1909 w Radworju; † 11. meje 1991 w Budyšinje) bě serbski komponist, wučer a spisowaćel.

Narodźi so jako syn listonoša w Radworju a maturowaše w Budyšinje. Wot 1929 do 1932 studowaše w Drježdźanach pedagogiku, ludowědu a hudźbu. Za čas nacionalsocializma dźěłaše we wšelakich městach jako wučer. Po Druhej swětowej wójnje skutkowaše wot 1946 do 1951 jako docent na Serbskim wučerskim wustawje w Radworju. W lěće 1951 sta so z prěnim intendantom nowozałoženeho Serbskeho ludoweho ansambla. Po tym běše wot 1960 do 1979 z direktorom Budyskeje hudźbneje šule.

Hižo za čas swojeho skutkowanja jako wučer běše tež chórowy nawoda a wot 1933 hłowny dirigent chórow Zwjazka serbskich spěwarskich towarstwow, kotryž měješe so pak 1937 kaž wšitke serbske institucije rozpušćić. Po 1945 komponowaše tež moderne serbske spěwy, mjez druhim na teksty Jurja Brězana. Wudawaše serbske spěwniki a komponowaše filmowu hudźbu, kantaty a Serbsku bursku suitu (1947). Pod pseudonymom Jurk wozjewješe tež krótkopowědančka a basnje. Zhromadnje z Jurjom Brězanom a Měrćinom Nowakom-Njechorńskim dósta w lěće 1951 Narodne myto NDR III. rjadownje za wuměłstwo a literaturu.

Jeho row nadeńdźe so na Budyskim Hrodźišku.

 Wotkazy 



 Literatura wot a wo Jurju Winarju w Serbskej bibliografiji 
 Literarny projekt 2007 – Serbski gymnazij Budyšin: Jurij Winar 
 Křesćan Baumgärtel: „Wulkeho Słowjanow splaha“ – Mysle k róčnicy 100. narodnin serbskeho kulturnika Jurja Winarja. W Rozhledźe 11/2009 (webarchiw)

Kategorija:Muž
Kategorija:Rodź. 1909
Kategorija:Zemr. 1991
Kategorija:Serb
Kategorija:Komponist
Kategorija:Wučer
Kategorija:Wosoba (Radwor)
Kategorija:Wosoba (Budyšin)
Kategorija:Nošer Myta Ćišinskeho
Kategorija:Serbska hudźba